Mer sind dänn mit em auto vo  Chiang Mai uf Lampang gfahre worde (vomene driver wo dänn es auto wider mit zrugggfahre isch). Underwägs hämmer imene elefantecamp aaghaltet. Det hät me zerscht gseh d'elefante bade (es isch dänn also zunere wasserschlacht uusgaartet), und nachher händs zeiget wie d'elefante (mindischtens früehner) bim holze im wald bruucht worde sind. Und da gahts vo baumstämm lupfe über zieh und stosse und uufbiigele und und und - und am schluss sich vode touris vil zuckerrohr is muul schiebe lah   Es git scho es ganz es anders bild vo däne tier als wie mirs känned usem zirkus oder em zoo.  Lampang sälber isch das städtli wo mir 6 jahr lang gwohnt händ. Es hät jetzt nume na sehr wänig tourischte ume, mer händ glaubs öppe 2 nöd-thais gseh. Dementsprechend gseht me au na vil meh es "alte", "richtige" thailand. Mer händ nume ein tag ziit gha womer dänn zerscht inene alte tempel gange sind  und eus dänn wider id stadt fahre lah händ und det wild umenand ghüeneret sind. Mer händ dänn inere märkthalle eus amene nudelstand chöne öppis zmittag ergattere (wobii sich d'frau ersch zu eus getraut hät wosi gmerkt hät dass ich es mü thai chan). Mer sind glaubs d' attraktion gsii… Aber es ässe isch also fein gsii. Und d'iiswürfel hämmer au überläbt   Überhaupt, was es ässe agaht hämmer eus  überhaupt nöd ad regle ghalte wome z'Europa verzellt. Mer händ iis gnah, wän scho gschnittni frücht gässe, händ a strasseständ gässe. Mer händ amigs nume glueget dass es halbwägs suuber uusgseh hät und händ (wämmers nöd grad vergässe händ) es bschteck mit serviette abbutz. Me überläbts also.  Ich glaube Lampang hät sich nöd würkli fescht veränderet - es läbe spilt sich immer na uf de strass ab, es hät na vil richtig alti läde wiemes bi eus nümm vil gseht, z.B. iseware oder schuehmacher. Es isch au cool gsii  well mer für einisch nöd vo 5000 andere touris umgäh gsi sind. Es isch nöd e stadt wome würkli vil chönti aaluege, aber für en tag oder zwei isches tiptop.  Zabig simmer dänn wider in flüüger gschtige und in süde (BKK) gfloge.